सुधा ने रजत और टिंटू ने कांस्य पदक जीता  
भारत ने एशियाई एथलेटिक्स चैम्पियनशिप के अंतिम दिन सुधा सिंह और टिंटू लुका की बदौलत क्रमश: रजत और कांस्य पदक हासिल किए।
भारत ने रविवार को एशियाई एथलेटिक्स चैम्पियनशिप के अंतिम दिन सुधा सिंह और टिंटू लुका की बदौलत क्रमश: रजत और कांस्य पदक हासिल किए। इससे भारत की झोली में एक स्वर्ण, दो रजत और सात कांस्य पदक रहे।  सुधा एशियाई खेलों और एशियाई चैम्पियनशिप दोनों में 3000 मी स्टीपलचेज स्पर्धा में स्वर्ण पदक जीतकर पहली महिला खिलाड़ी बनने की कोशिश में जुटी थीं लेकिन वह अपने राष्ट्रीय रिकार्ड के 10 मिनट 10.77 सेकेंड से बेहतर नहीं कर सकी जिसे उन्होंने पिछले साल ग्वांग्झू में बनाया था।  जापान की 38 वर्षीय मिनोरी हयाकारी ने चैम्पियनशिप में नया रिकार्ड बनाकर 9:52.42 सेकेंड का समय लेकर स्वर्ण पदक जीता। वियतनाम के फुयोंग एनगुएन ने 10:14.94 सेकेंड से कांस्य पदक प्राप्त किया। लुका एक बार फिर बड़ी अंतरराष्ट्रीय प्रतियोगिता में स्वर्ण पदक जीतने से चूक गई। उन्होंने 800 मी रेस में 2:02.55 सेकेंड के समय से तीसरा स्थान प्राप्त किया जो उनके राष्ट्रीय रिकार्ड 1:59.17 से काफी नीचे था जिसे उन्होंने पिछले साल बनाया था।